EVN България награди учениците от НУ „Христо Ботев“ в гр. Пловдив с „Класна стая на открито“
Наградата е от спечелен конкурс по програма на EVN България „Часът на Иви и Енчо. Занимателни обучения за енергия и екология“
На 26 април 2017 г. EVN България награди НУ „Христо Ботев“ в гр. Пловдив с „Класна стая на открито“. Наградата, спечелена от учениците от IV Г кл. на училището като победители в конкурса на EVN България от учебната 2015/16 година, е за изработване на макет, посветен на тема „Екологичен град“. Макетът представи идеите на учениците за екологичен град, в който потреблението на енергия е енергийно ефективно, разумно и екологично. Конкурсът е част от дългосрочната инициатива на дружеството „Часът на Иви и Енчо. Занимателни обучения за енергия и екология.“ С първото място учениците от НУ „Христо Ботев“ получиха и голямата награда, осигурена от EVN България.
Класната стая на открито е изградена в двора на училището на площ от 32 кв. м. Иновативната постройка ще позволи децата да са по-близо до природната среда посредством интегрирането на класната стая в околното пространство и изграждането й предимно от естествени материали. Освен с местата за ученици, стаята разполага и с дървени кашпи за луковични растения, на които ще могат да провеждат свои опити и наблюдения за растенията. Класната стая на открито е на обща стойност над 12 000 лв.
На церемонията по откриването присъстваха г-н Робърт Дик, регионален мениджър на EVN България, г-н Ральо Ралев, кмет на район Северен, общ. Пловдив, г-н Иван Пенев, директор на училището, г-жа Васка Атанасова, експерт от Регионално управление на образованието (РУО) Пловдив и др.
Инициативата на EVN България за обучение на ученици в разумно използване на енергийните ресурси и опазване на природата се реализира за 8-ма поредна година. Тя е одобрена от МОН и се осъществява в партньорство с регионалните управления по образование (РУО). EVN България организира „енергийни уроци” в училища от всички 9 административни области, които се обслужват от компанията – Бургас, Ямбол, Сливен, Стара Загора, Хасково, Кърджали, Смолян, Пловдив и Пазарджик. През 2016/17 г. програмата включва обучения за общо над 11 300 ученици от 511 паралелки от 2-ри, 3-ти и 4-ти клас в общо 58 училища.
EVN България стартира обученията по енергийна ефективност в училищата през 2009 г., като до края на учебната 2016/17 г. общо над 23 600 ученици ще са преминали обучения за разумно използване на природните ресурси.
https://www.facebook.com/IviEncho https://www.evn.bg/Otgovornost/Ivi_Encho.aspx